
DĖL ATSAKYMO Į KLAUSIMĄ

Vykdant viešąjį pirkimą „19 vietų mažųjų autobusų pirkimas“, CVP IS priemonėmis buvo gautas prašymas:
„Prašome perkančiosios organizacijos įvertinti techninėje specifikacijoje nustatytą reikalavimą numatant galimybę vietoje M2 klasės transporto priemonės siūlyti M3 klasės transporto priemonę. 
Poreikis keisti transporto priemonės klasę kyla dėl techninės specifikacijos reikalaujamos transporto priemonės komplektacijos. Įvertinus nustatytų techninių ir funkcinių reikalavimų visumą, pageidaujama transporto priemonės komplektacija nebetelpa į M2 kategorijai priskiriamų transporto priemonių techninius parametrus. Dėl šios priežasties M2 klasės reikalavimas nepagrįstai apriboja galimybę pasiūlyti transporto priemonę, kuri pagal savo funkcionalumą ir paskirtį visiškai atitiktų perkančiosios organizacijos poreikius. 
M3 klasės transporto priemonė sudarytų galimybę įgyvendinti visus techninėje specifikacijoje nustatytus funkcinius bei komplektacijos reikalavimus ir užtikrintų tinkamą transporto priemonės naudojimą pagal numatytą paskirtį. 
Atsižvelgiant į tai, prašome įvertinti galimybę pakeisti techninės specifikacijos reikalavimą, nustatant, kad gali būti siūloma M2 arba M3 klasės transporto priemonė, arba numatant M3 klasę kaip tinkamą alternatyvą. Toks pakeitimas sudarytų sąlygas didesniam tiekėjų ratui pateikti pasiūlymus ir užtikrintų realią konkurenciją, kartu išlaikant galimybę perkančiajai organizacijai įsigyti jos poreikius atitinkančią transporto priemonę.“

Viešojo pirkimo komisija (toliau – Komisija), įvertinusi tiekėjo prašymą techninėje specifikacijoje numatyti galimybę siūlyti ne tik M2, bet ir M3 kategorijos transporto priemonę, taip pat įvertinusi pirkimo dokumentuose nustatytų reikalavimų visumą, nusprendė prašymo netenkinti dėl šių priežasčių:
[bookmark: _Hlk240286685]1. Reikalavimas, kad perkama transporto priemonė būtų M2 kategorijos, nustatytas atsižvelgiant į perkančiosios organizacijos poreikius, numatomą transporto priemonės paskirtį ir eksploatavimo sąlygas. Toks sprendimas nėra naujas perkančiosios organizacijos praktikoje – ankstesniuose pirkimuose perkančioji organizacija yra įsigijusi M2 kategorijos transporto priemonių su įrengta papildoma / specialiąja įranga.
M2 kategorijos reikalavimas nėra nustatytas kaip izoliuotas transporto priemonės parametras. Jis yra susijęs su visa techninėje specifikacijoje nustatytų reikalavimų visuma ir perkančiosios organizacijos pasirinkta transporto priemonės koncepcija: 19 keleivių ir vairuotojo vežimu, ne didesniu kaip 740 cm transporto priemonės ilgiu, B klasės mažojo autobuso kėbulu, nustatyta keleivių durų konstrukcija ir įlipimo sprendiniais, keleivių salono išplanavimu bei papildomos ir specialiosios įrangos integravimu. Perkančiosios organizacijos ankstesnė pirkimų praktika taip pat patvirtina, kad tokio pobūdžio M2 kategorijos transporto priemonės su papildoma / specialiąja įranga yra realiai įsigyjamos ir naudojamos.
Atsižvelgiant į tai, Komisija neturi pagrindo konstatuoti, kad nustatytas M2 kategorijos reikalavimas savaime neleidžia įgyvendinti pirkimo dokumentuose numatytos transporto priemonės ir jos įrangos konfigūracijos. Reikalavimas yra tiesiogiai susijęs su pirkimo objektu ir perkančiosios organizacijos objektyviu poreikiu.
2. Tiekėjas nepateikė objektyvių duomenų – techninių skaičiavimų, konkretaus transporto priemonės modelio techninių duomenų ar kitų įrodymų, kurie sudarytų pagrindą paneigti perkančiosios organizacijos vertinimą, kad pirkimo dokumentuose nustatyta transporto priemonės ir papildomos įrangos konfigūracija gali būti įgyvendinta M2 kategorijos transporto priemonėje.
Be to, techninės specifikacijos I skyriaus 8 punkte nustatytas reikalavimas kartu su pasiūlymu pateikti transporto priemonės bazinę masę, įrangos montavimo masę, papildomos įrangos ir keleivių masę, jų pasiskirstymą pagal ašis bei bendrą transporto priemonės masę. Tai sudaro galimybę objektyviai įvertinti siūlomos transporto priemonės atitiktį nustatytam M2 kategorijos masės kriterijui.
3. Komisija pažymi, kad vien aplinkybė, jog M3 kategorijos transporto priemonė galėtų būti techniškai pritaikyta daliai ar visiems pirkimo dokumentuose nustatytiems reikalavimams, savaime nesudaro pagrindo keisti perkančiosios organizacijos nustatytą techninį reikalavimą. Perkančioji organizacija turi teisę apibrėžti jos poreikius atitinkančius pirkimo objekto techninius parametrus, jeigu jie yra susiję su pirkimo objektu, proporcingi ir nustatyti laikantis nediskriminavimo bei konkurencijos užtikrinimo principų.
4. Atsižvelgdama į pirmiau nurodytas aplinkybes ir pirkimo dokumentuose nustatytų reikalavimų visumą, Komisija nenustatė objektyvaus pagrindo pripažinti, kad M2 kategorijos reikalavimas nepagrįstai riboja tiekėjų konkurenciją ar kad pirkimo objektui įgyvendinti būtina sudaryti galimybę siūlyti M3 kategorijos transporto priemonę.

